Tes
prossimis setemanis si inviarà une campagne par sburtâ il guvier
irlandês a svilupâ gnovis strategjiis pe incressite de lenghe
gaeliche e par garantî pardabon a cui che le fevele la pussibilitât
di esercitâ ad in plen i siei dirits linguistics. Lis fondis par
cheste iniziative a son stadis metudis ai 11 di Zenâr a Dublin
intant di un incuintri public inmaneât de organizazion Conradh na
Gaeilge. La mobilitazion e je stade decidude dopo des dimissions
presentadis dal comissari pe lenghe irlandese Seán Ó Cuirreáin
denant dal faliment dal guvier intal garantî e infuartî i servizis
publics par gaelic. La situazion e je dificile ancje pes
organizazions che ator pe isule a son impegnadis intal promovi la
lenghe. La agjenzie Foras na Gaeilge, che si ricjate cuntune riduzion
significative di fonts, e à decidût di taiâ i finanziaments che e
zirave aes diviersis organizazions ativis su la isule. In dì di vuê
cuasi il 60% di chestis risorsis al va a cuvierzi i stipendis dai
operadôrs e cheste percentuâl e riscje di cressi; cui tais che a
varessin di jentrâ in vore cul mês di Lui, Foras na Gaeilge e vûl
cambiâ cheste situazion pontant plui sul finanziament dai servizis
ufierts ai citadins.
Font:
Irish Times, 12/01/14; BBC, 17/01/14
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn eng_Latn